Diari Oficial de la Generalitat Valenciana


Sumari del DOGV 7359, del 12-09-2014 (2014/8247)

RESOLUCIÓ de 27 d'agost de 2014, del director general d'Administració Local, per la qual es publiquen els Estatuts de la Mancomunitat Intermunicipal Vall del Pop.
------------------------------------------------------------------------------------------------------------------------------------------------------------------

### Dades del document

Número de DOGV
:   7359

Data del DOGV
:   12-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/8247


Data del document
:   27-08-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 27 d'agost de 2014, del director general d'Administració Local, per la qual es publiquen els Estatuts de la Mancomunitat Intermunicipal Vall del Pop. [2014/8247]  
L'entrada en vigor de la Llei 27/2013, de 27 de desembre, de Racionalització i Sostenibilitat de l'Administració Local, ha comportat la introducció de determinats canvis en el règim jurídic de les entitats locals que afecten les mancomunitats, ja siga directament o bé a través de les modificacions que operen en certs àmbits de l'organització i del funcionament dels ajuntaments.  
La disposició transitòria onzena de la llei disposa que les mancomunitats adaptaran els seus estatuts a la nova regulació i que hauran d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació. En cas d'incompliment, incorreran en causa de dissolució.  
El procediment d'adaptació dels estatuts serà el que regula l'article 93 de la Llei 8/2010, de 23 de juny, de Règim local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia és necessari procedir a la seua publicació en el Diari Oficial de la Comunitat Valenciana, d'acord amb el que disposa l'apartat 4 del precepte mencionat.  
  
La Mancomunitat Intermunicipal Vall del Pop ha procedit, d'acord amb el que disposa la legislació vigent, a l'adaptació dels seus estatuts, consistent en la modificació dels articles primer, tercer i onzé. La modificació de l'article primer té per objecte formalitzar la separació de la Mancomunitat del municipi de Castell de Castells, acordada pel Ple de la Mancomunitat en sessió de 10 de desembre de 2013. La modificació dels articles tercer i onzé és conseqüència de l'entrada en vigor de la Llei 27/2013, ja esmentada.  
Remesos l'expedient tramitat i els estatuts aprovats a esta Direcció General d'Administració Local, no s'hi advertix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 32.2 del Decret 89/2014, de 13 de juny, del Consell, pel qual s'aprova el Reglament Orgànic i Funcional de la Presidència, i de la Conselleria de Presidència i Agricultura, Pesca, Alimentació i Aigua, resolc:  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat Intermunicipal Vall del Pop, que es transcriuen a continuació com a annex, atés que s'ha acreditat en l'expedient la legalitat de les actuacions.  
  
Contra la present resolució, que no posa fi a la via administrativa, els interessats podran interposar recurs d'alçada davant del superior jeràrquic del director general d'Administració Local en el termini d'un mes, comptat des de l'endemà de la seua publicació, de conformitat amb els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas de tractar-se d'una administració pública, caldrà ajustar-se al que disposa l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna  
  
  
València, 27 d'agost de 2014.- El director general d'Administració Local: Vicente Saurí Martí.  
  
  
ANNEX  
Estatuts de la Mancomunitat Intermunicipal Vall del Pop  
  
Article 1. Municipis que integren la Mancomunitat  
Els municipis d'Alcalalí, Benigembla, Benissa, Murla, Llíber, Parcent, Senija i Xaló, pertanyents tots a la província d'Alacant, a l'empara del que disposa l'ordenament jurídic vigent, acorden constituir-se en mancomunitat voluntària de municipis per a l'organització i la prestació en forma mancomunada de les obres, servicis o activitats de la seua competència que s'arrepleguen en estos estatuts.  
  
La Mancomunitat tindrà personalitat i capacitat jurídica per al compliment dels seus fins específics.  
  
Article 2. Denominació i seu  
La Mancomunitat es denominarà Mancomunitat Intermunicipal Vall del Pop i els seus òrgans administratius i de governació radicaran al municipi d'Alcalalí, a la plaça de l'Ajuntament, número 1.  
Esta seu es podrà canviar quan convinga per raons administratives.  
  
  
Article 3. Fins  
1. La Mancomunitat es constituïx per a la prestació dels servicis següents, o, si és el cas, obres, sense definir-ne la prelació, i no serà obligatòria per als municipis mancomunats la cessió de les seues competències en tots els servicis ni serà possible que la Mancomunitat assumisca la totalitat de les competències assignades als municipis respectius.  
a) Informació i promoció de l'activitat turística d'interés i àmbit local.  
b) Protecció del medi ambient urbà, en particular:  
1. Gestió de residus sòlids urbans.  
2. Parcs i jardins públics.  
3. Protecció contra la contaminació acústica, lumínica i atmosfèrica en zones urbanes.  
c) Abastiment d'aigua potable a domicili.  
d) Enllumenat públic, cementeri, accés als nuclis de població i pavimentació de les vies públiques.  
e) Neteja viària.  
f) Promoció als termes municipals dels ajuntaments mancomunats de la participació dels ciutadans en l'ús eficient i sostenible de les tecnologies de la informació i les comunicacions.  
g) Evacuació i tractament d'aigües residuals.  
h) Promoció de la cultura i equipaments culturals.  
i) Promoció de l'esport i instal·lacions esportives i d'ocupació del temps lliure.  
j) Urbanisme: planejament, gestió, execució i disciplina urbanística. Protecció i gestió del patrimoni històric. Promoció i gestió de la vivenda de protecció pública amb criteris de sostenibilitat financera. Conservació i rehabilitació de l'edificació.  
k) Policia local i protecció civil.  
l) Trànsit, estacionament de vehicles i mobilitat. Transport col·lectiu urbà.  
m) Fires, avituallament, mercats, llotges i comerç ambulant.  
n) Protecció de la salubritat pública.  
ñ) Participació en la vigilància del compliment de l'escolaritat obligatòria. Cooperació amb les administracions educatives corresponents en l'obtenció dels solars necessaris per a la construcció de nous centres docents. Conservació, manteniment i vigilància dels edificis de titularitat local destinats a centres públics d'Educació Infantil, d'Educació Primària o d'Educació Especial.  
o) Avaluació i informació de situacions de necessitat social i atenció immediata a persones en situació o risc d'exclusió social.  
2. En l'actualitat, la Mancomunitat té encomanats els servicis enumerats en els apartats a i b.1. El municipi de Benissa únicament es troba mancomunat respecte dels servicis de l'apartat a, o siga, informació i promoció de l'activitat turística d'interés i àmbit local.  
  
3. Per a l'assumpció de la prestació de nous servicis o realització d'obres, caldrà la conformitat de totes les entitats mancomunades interessades per acord del Ple, seguint el procediment establit en l'article 93 en relació amb l'article 95 de la Llei 8/2010, de Règim Local de la Comunitat Valenciana.  
4. La Mancomunitat estudiarà estes peticions i en resoldrà la viabilitat.  
5. La Mancomunitat podrà exercir en l'àmbit de les seues competències accions puntuals quan estes siguen d'interés per a dos o més ajuntaments mancomunats i el seu desenrotllament implique l'actuació en una infraestructura comuna o comporte la seua actuació en més d'un terme municipal.  
6. La prestació i l'explotació dels servicis podrà realitzar-les la Mancomunitat d'acord amb qualsevol de les formes previstes en l'ordenament jurídic vigent.  
  
Article 4. Capacitat jurídica  
La Mancomunitat, com a entitat local reconeguda per la llei, exercirà totes les potestats conferides per la legislació vigent que afecten les entitats d'estes característiques per al compliment dels seus fins.  
  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
El Ple de la Mancomunitat.  
El president.  
El vicepresident o vicepresidents, si és el cas.  
La Junta de Govern.  
3. Es podrà, igualment, crear totes les comissions informatives que es requerisquen, tenint en compte el nombre de servicis que la Mancomunitat preste.  
La creació i composició d'estes comissions s'acordarà en la sessió extraordinària a què es referix l'article 13.2, sense perjuí de la possibilitat d'acordar modificacions en sessions posteriors. En tot cas, estaran compostes, com a màxim, per un terç del nombre legal de membres del Ple de la Mancomunitat, i podran tindre caràcter permanent o especial.  
  
Quan la població total de la Mancomunitat supere els 20.000 habitants, seran obligatòries la Junta de Govern Local i les comissions informatives, d'acord amb l'article 97.2 de la Llei 8/2010, de 23 de juny, de Règim Local de la Comunitat Valenciana.  
  
Article 6. El Ple de la Mancomunitat  
1. El Ple de la Mancomunitat estarà constituït pels alcaldes, que tindran caràcter de vocals nats, amb veu i vot, junt amb el vocal designat per cada un els plens municipals respectius.  
2. Cada entitat mancomunada estarà representada en el ple pel seu alcalde o alcaldessa i un altre regidor o regidora triat pel ple del seu ajuntament respectiu per majoria absoluta.  
3. El mandat de vocals coincidix amb el de les corporacions respectives.  
4. Els vocals nats del Ple de la Mancomunitat perdran la condició esmentada quan perden la condició d'alcalde, i els altres vocals, quan perden la condició de regidor, o així ho acorde el ple de l'ajuntament representat.  
  
Article 7. Designació de representants i terminis  
1. Després de la realització d'eleccions locals i dins del termini dels 30 dies següents a la sessió constitutiva de cada un dels ajuntaments mancomunats, es nomenaran els vocals representants en la Mancomunitat, i s'haurà de comunicar l'acord a esta.  
2. Fins a la data de constitució del nou ple, actuarà en funcions el ple anterior i el seu president.  
3. La sessió constitutiva del Ple de la Mancomunitat s'haurà de realitzar dins dels deu dies hàbils següents a la conclusió del termini per a la designació de representants per tots els municipis mancomunats. A este efecte, el president en funcions, amb les consultes oportunes prèvies, efectuarà la convocatòria amb l'antelació prevista en l'article 13.3 d'estos estatuts. En el cas que no es faça la convocatòria amb l'antelació necessària, la sessió constitutiva es farà a les dotze hores del desé dia hàbil posterior a la conclusió del termini per a la designació de representants per tots els municipis mancomunats.  
4. Durant el període a què es referix el paràgraf 2, només es podrà dur a terme la gestió ordinària de la Mancomunitat, sense que en cap cas puguen adoptar-se acords que requerisquen la majoria absoluta del vot ponderat dels de membres del ple.  
  
Article 8. Competències i atribucions del Ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i relació de llocs de treball.  
  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o reforma dels estatuts.  
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació d'ordenances, operacions de crèdits, concessions de quitaments i esperes, i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment, desenrotllament i gestió d'obres, servicis o activitats previstos com a fins de la Mancomunitat.  
i) Admissió i separació de membres de la Mancomunitat.  
j) Establiment de mèrits per als concursos de funcionaris d'habilitació nacional.  
k) Determinar la forma de gestionar els servicis.  
l) Elegir i destituir el president.  
M. Fixar anualment les aportacions econòmiques dels municipis integrants de la Mancomunitat establides en l'article 19 d'este estatut.  
  
n) Les altres atribucions que per la legislació vigent es conferixen al ple de l'ajuntament.  
  
Article 9. Nomenament del president  
1. El president de la Mancomunitat serà triat pel Ple de la Mancomunitat, entre els seus vocals nats, per majoria absoluta del vot ponderat dels seus membres.  
2. Podran ser candidats a la Presidència tots i cada un dels vocals nats que componen el Ple.  
3. Si cap candidat obté majoria absoluta en la primera votació, es farà vint-i-quatre hores després una segona votació, i es triarà aquell que obtinga més vots. En cas d'empat, serà elegit el de més edat.  
  
4. El president de la Mancomunitat perdrà tal condició quan perda la condició d'alcalde.  
5. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
6. El càrrec de president tindrà una duració de quatre anys i coincidirà amb el càrrec de les corporacions municipals.  
  
Article 10. Vicepresident  
El president designarà diversos vicepresidents, amb un màxim d'un terç del nombre de representants dels municipis que tinguen el dret de vot i que al seu torn seran membres de la Junta de Govern, que substituiran per l'orde del seu nomenament en cas d'absència, vacant o malaltia. Preferiblement s'integraran en la Junta de Govern representants de totes les formacions polítiques que tinguen representació en el Ple de la Mancomunitat. D'estos nomenaments, s'informarà el Ple en la primera sessió que es realitze.  
  
Article 11. Junta de Govern  
1. La Junta de Govern estarà integrada pel president i pels vicepresidents.  
2. Correspon a la Junta de Govern:  
a) L'assistència al president en l'exercici de les seues atribucions.  
b) Les atribucions que el president o el Ple li deleguen.  
3. Excepcionalment, quan el Ple de la Mancomunitat no aconseguisca, en una primera votació, la majoria necessària per a l'adopció d'acords prevista en esta llei, la Junta de Govern tindrà competències per a aprovar:  
a) El pressupost de l'exercici immediat següent, sempre que prèviament hi haja un pressupost prorrogat.  
b) Els plans economicofinancers, els plans de reequilibri i els plans d'ajust a què es referix la Llei Orgànica 2/2012, de 27 d'abril.  
  
c) Els plans de sanejament de la Mancomunitat o els plans de reducció de deutes.  
d) La entrada de la Mancomunitat en els mecanismes extraordinaris de finançament vigent a què es referix la Llei Orgànica 2/2012, de 27 d'abril, i, en particular, l'accés a les mesures extraordinàries de suport a la liquiditat previstes en el Reial Decret Llei 8/2013, de 28 de juny, de mesures urgents contra la morositat de les administracions públiques i de suport a entitats locals amb problemes financers  
  
4. La Junta de Govern donarà compte al Ple en la primera sessió que es realitze després de l'adopció dels acords mencionats en l'apartat anterior, els quals seran objecte de publicació de conformitat amb les normes generals que hi siguen aplicables.  
  
Article 12. Competències i atribucions del president  
1. Corresponen al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Comissió de Govern i de qualssevol altres òrgans municipals.  
c) Decidir els empats amb vot de qualitat una vegada realitzada la segona votació i si persistix l'empat.  
d) Dirigir, inspeccionar i impulsar els servicis, les obres i les activitats de la Mancomunitat.  
e) Ordenar pagaments, retre comptes i administrar els fons i els béns de la Mancomunitat.  
f) Disposar gastos dins dels límits de la seua competència.  
g) Exercir la direcció superior del personal de la Mancomunitat.  
  
h) Contractar obres, servicis i subministraments, dins dels límits establits per la legislació vigent per a l'alcalde.  
i) Representar la mancomunitat.  
j) Exercitar accions judicials i administratives en cas d'urgència.  
  
k) Aprovació de les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribuïx a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a i j.  
  
Article 13. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària com a mínim segons el que disposa l'article 46.2.a de la Llei 7/1985, de 2 d'abril, reguladora de les bases del règim local. Dins d'este límit, correspon al Ple decidir la periodicitat d'estes sessions i els dies i les hores de la seua realització, mitjançant un acord adoptat en sessió extraordinària que haurà de convocar el president dins dels trenta dies següents al de la sessió constitutiva. Les sessions extraordinàries es faran quan així ho decidisca el president o ho sol·licite almenys una quarta part del nombre legal de vocals. En este últim cas, la realització de la sessió no podrà demorar-se més de 15 dies hàbils des que va ser sol·licitada.  
  
3. Les sessions del Ple han de convocar-se almenys amb cinc dies hàbils d'antelació, cosa que podrà fer-se per mitjans telemàtics, d'acord amb el règim de notificacions de la Llei 11/2007, de 22 de juny, d'Accés Electrònic dels Ciutadans als Servicis Públics. En la citació es farà constar l'orde del dia.  
4. El Ple es constituïx vàlidament amb l'assistència d'un terç del nombre legal de membres amb dret de vot, que mai podrà ser inferior a tres. Este quòrum s'ha de mantindre al llarg de tota la sessió.  
5. En tot cas, es requerix l'assistència del president i del secretari de la Mancomunitat, o dels que legalment els substituïsquen.  
  
Article 14. Sistemes d'acords  
1. A l'efecte de votacions, en el Ple de la Mancomunitat s'utilitzarà el sistema de vot ponderat, previst en l'article 100 de la Llei 8/2010, de 23 de juny, de Règim Local de la Comunitat Valenciana.  
  
2. Els acords del Ple s'adopten, per regla general, per majoria simple del vot ponderat dels membres presents. Hi ha majoria simple quan els vots afirmatius són més que els negatius.  
3. És necessari el vot favorable de la majoria absoluta del total de vots ponderats del nombre legal de membres del Ple per a l'adopció dels acords en les matèries següents:  
a) Elecció i destitució del president.  
b) Proposta de modificació o ampliació dels estatuts.  
c) Imposició i ordenació dels recursos propis de caràcter tributari.  
  
d) Aprovació d'operacions financeres o de crèdit i concessions de quitaments i esperes, quan el seu import supere el 10 % dels recursos ordinaris del seu pressupost.  
e) Determinació de la forma de gestió del servici.  
f) Acordar la dissolució de la Mancomunitat, amb els tràmits oportuns previs, i nomenar els vocals membres de la Comissió Liquidadora i aprovar la proposta efectuada per esta.  
g) Aprovació d'ordenances fiscals.  
h) Qualsevol altra matèria en què així es dispose en estos estatuts o en la legislació de règim local aplicable.  
4. El vot ponderat de cada un dels membres que representen els municipis integrats en la Mancomunitat serà el que els correspon segons el nombre de regidors que componen la corporació municipal, d'acord amb l'escala continguda en l'article 179 de la Llei Orgànica 5/1985, de 19 de juny, del Règim Electoral General, i que s'haja aplicat en les eleccions municipals immediatament precedents a la constitució dels òrgans de govern de la Mancomunitat, i es mantindrà durant tot el període del mandat.  
5. El vot ponderat serà emés per l'alcalde o alcaldessa de cada municipi, si estiguera present en la sessió, i a falta d'això pel regidor o regidora designat com a segon vocal pel Ple de la corporació corresponent.  
  
Article 15. Habilitats estatals  
1. En esta mancomunitat hi haurà un lloc de treball reservat a funcionaris d'Administració local amb habilitació de caràcter nacional, al qual correspondran les funcions de secretaria, comprensiva de la fe pública i assessorament legal preceptiu, així com el control i la fiscalització interna de la gestió economicofinancera i pressupostària, i la comptabilitat, tresoreria i recaptació.  
2. Mentres l'òrgan autonòmic competent classifique reglamentàriament l'esmentat lloc de treball, les dites funcions podran ser exercides per algun funcionari de l'Administració local amb habilitació de caràcter estatal d'algun dels municipis que integren la Mancomunitat, amb la designació prèvia pel Ple.  
3. No obstant això, si una vegada creat i classificat es considera que el volum de servicis o recursos de la Mancomunitat és insuficient per al manteniment del dit lloc de treball, es podrà, de conformitat amb la normativa aplicable, sol·licitar l'exempció de l'obligació de mantindre'l.  
  
En eixe supòsit i una vegada concedida l'exempció esmentada, les funcions reservades a habilitats estatals s'exerciran a través de funcionari amb esta habilitació d'algun dels municipis que integren la Mancomunitat, pel servici d'assistència de les diputacions o per mitjà d'acumulació.  
  
Article 16. La resta de personal  
1. El Ple de la Mancomunitat aprovarà anualment, junt amb el pressupost, la plantilla corresponent de personal propi que comprendrà tots els llocs de treball reservats a funcionaris i laborals.  
2. La selecció i el règim jurídic d'este personal, així com la provisió dels llocs de treball que hi haja, es regirà, igual que per a la resta de les corporacions locals, pel que establix la normativa bàsica sobre funció pública, règim local i la resta de la legislació aplicable.  
3. Fins que es proveïsquen les places convocades, estes podran cobrir-se interinament o amb personal laboral de caràcter temporal, segons les seues funcions, o per les persones que, respectant els principis assenyalats en el paràgraf anterior, siguen oportunament seleccionades. Estes places, així mateix, mentres no es cree la plaça i en resulte necessària l'assistència, podran ser cobertes per personal dels municipis respectius, que podrà articular-se de forma rotatòria de cessió del personal necessari, d'acord amb l'article 90 de la Llei 8/2010, de 23 de juny, de Règim Local de la Comunitat Valenciana.  
4. Podrà establir-se un sistema mixt de personal propi, personal col·laborador i personal cedit.  
  
Article 17. Recursos financers  
1. La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats, d'acord amb l'article 105 de la Llei 8/2010, de 23 de juny, de Règim Local de la Comunitat Valenciana.  
  
  
Article 18. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances corresponents als distints servicis, i les dites ordenances tindran força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
  
3. La Mancomunitat podrà, en tot moment, pels seus propis mitjans, comprovar la veracitat i l'exactitud de les dades a què es referix el número anterior.  
  
Article 19. Aportacions econòmiques  
Les aportacions de municipis mancomunats seran fixades anualment per a cada exercici econòmic pel Ple de la Mancomunitat amb el quòrum de la majoria absoluta del vot ponderat dels seus membres, i seran les següents:  
a) Una quota ordinària fixa i obligatòria per a atendre els gastos generals de conservació, entreteniment i administració, es realitzen o no els servicis, a parts iguals pels municipis integrants.  
b) Una quota ordinària variable i obligatòria, segons la població de cada municipi, per a atendre els gastos generals de conservació, entreteniment i administració, es realitzen o no els servicis.  
  
c) Una o diverses quotes complementàries, segons l'ús que cada entitat faça dels servicis que es presten mancomunadament. Per a la determinació d'esta quota s'aplicaran les bases o mòduls següents: nombre de vivendes, superfície del nucli urbà, metres lineals de carrers, volum d'edificació, base imposable de l'Impost sobre Béns Immobles, volum dels seus pressupostos, consum realment efectuat, qualssevol altres factors que puguen computar-se en raó del servici o l'activitat prestada. Estes bases o mòduls podran aplicar-se aïlladament o conjuntament.  
d) Totes les quotes extraordinàries que resulten necessàries per a finançar obres o servicis que beneficien especialment un o més dels municipis integrants.  
Les quotes dels apartats c i d comprendran el cost efectiu de les obres o servicis de què es tracte, més un percentatge que determinarà el Ple de la Mancomunitat per a cobrir els costos de gestió de la dita obra o servici.  
Els municipis mancomunats podran participar en alguna o en totes les activitats que constituïxen l'objecte de la mancomunitat, sempre que les obres o servicis siguen independents i això no n'afecte l'actuació eficaç.  
  
Article 20. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es faran en la forma i els terminis que determine el Ple. En el cas que algun municipi es retardara en el pagament, caldrà ajustar-se al que disposa l'article 27.  
  
Article 21. Pressupost  
1. La Mancomunitat aprovarà anualment un pressupost d'acord amb el que establix la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant l'exercici econòmic corresponent.  
  
3. S'inclouran en el pressupost les inversions que es puguen realitzar, així com les seues fonts de finançament.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A este efecte, haurà de formar-se un inventari de conformitat amb el que establixen les disposicions vigents en la matèria.  
2. La participació de cada entitat mancomunada en este patrimoni es fixarà, tant inicialment com, d'ara en avant, segons el nombre d'habitants de dret de cada entitat, d'acord amb el padró municipal. No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
3. Els ajuntaments mancomunats podran efectuar el traspàs de mitjans patrimonials i econòmics en favor de la Mancomunitat, de conformitat amb l'article 90 de la Llei 8/2010, de 23 de juny, de Règim Local de la Comunitat Valenciana.  
  
Article 23. Duració  
La Mancomunitat es constituïx per temps indefinit.  
  
Article 24. Modificació d'estatuts  
1. La modificació dels estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels estatuts s'ajustarà al procediment previst en la legislació aplicable per a la creació de les mancomunitats i es referirà exclusivament als aspectes següents:  
a) Objecte. Competències i potestats.  
b) Òrgans de govern i sistema de representació dels municipis en estos.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat.  
3. Les restants modificacions estatutàries tindran caràcter no constitutiu i requeriran l'aprovació inicial pel Ple de la Mancomunitat per majoria absoluta del vot ponderat dels seus membres, l'audiència als ajuntaments mancomunats durant un mes i la resolució definitiva pel Ple de la Mancomunitat per majoria absoluta del vot ponderat dels seus membres.  
  
Article 25. Adhesió i separació de municipis  
1. Per a l'adhesió i separació a la Mancomunitat d'un nou municipi, caldrà:  
a) El vot favorable de la majoria absoluta dels membres de la corporació municipal interessada.  
b) La Mancomunitat haurà de prendre nota del dit acord i sotmetre'l a informació pública durant un mes.  
c) Aprovació per majoria absoluta del vot ponderat pel Ple de la Mancomunitat.  
2. L'aportació inicial dels municipis incorporats a la Mancomunitat, després de la seua constitució, estarà determinada per l'índex del patrimoni de la Mancomunitat per habitant, multiplicat pel nombre d'habitants de dret de l'entitat que en sol·licita la inclusió.  
Si no hi ha el patrimoni esmentat, aportarà la quota que resulte de multiplicar la quantitat a què es referix l'apartat b de l'article 19 per un nombre d'anys que no podrà excedir els cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix, haurà d'aportar tots els gastos que s'originen amb motiu de la seua inclusió en la Mancomunitat.  
  
Article 26. Separació unilateral  
1. En el cas que un municipi adherit a la Mancomunitat decidisca unilateralment separar-se'n, serà necessari:  
a) Haver romàs com a membre de la Mancomunitat almenys quatre anys.  
b) Acord municipal adoptat per majoria absoluta, i caldrà comunicar a la Mancomunitat la voluntat d'abandó unilateral amb una antelació mínima d'un any.  
c) Informe de la Mancomunitat.  
d) Informe de la diputació provincial i de l'òrgan autonòmic competent en matèria d'Administració local.  
e) Acord de la Mancomunitat per majoria absoluta del vot ponderat dels seus membres.  
2. L'Ajuntament que decidisca separar-se'n de forma unilateral haurà d'haver complit tots els compromisos pendents que tinga amb la Mancomunitat, així com abonar tots els gastos originats per la seua separació i la part del passiu adquirit per la Mancomunitat a càrrec seu.  
  
Article 27. Separació forçosa  
1. Serà procedent la separació forçosa d'un municipi mancomunat en els supòsits següents:  
a) Incompliment persistent del pagament de les seues aportacions, que serà considerat així quan es deixen de pagar durant més de dos bimestres continuats o dos alterns dins de l'any natural o d'exercicis anteriors.  
b) Incompliment d'aquelles altres actuacions necessàries per al correcte desenvolupament de la Mancomunitat a què estiguen obligats pels seus estatuts.  
2. En el cas que algun municipi es retardara en el pagament de la seua quota més d'un bimestre, el president en requerirà el pagament en el termini d'un mes. Transcorregut el dit termini sense haver fet efectiu el dèbit, el president podrà sol·licitar dels òrgans de l'Administració central, autonòmica o provincial la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor, a fi que les entregue a la Mancomunitat.  
  
3. Esta retenció és autoritzada expressament pels ajuntaments mancomunats en el moment d'aprovació dels presents estatuts, sempre que s'acompanye el certificat de descobert reglamentari en cada cas.  
  
4. En cas d'incompliment d'altres actuacions necessàries per al correcte desenvolupament de la Mancomunitat, el dit incompliment serà declarat pel Ple per majoria absoluta del vot ponderat dels seus membres; a continuació es formularà un requeriment a l'Ajuntament i se li atorgarà un mes prorrogable perquè procedisca al compliment de les seues obligacions.  
5. Si l'Ajuntament no procedix al pagament o compliment de les seues obligacions, el Ple de la Mancomunitat adoptarà un acord de separació forçosa per majoria absoluta del vot ponderat dels seus membres, i hauran de reclamar-se les quantitats degudes i els gastos derivats establits en l'article 26.2 d'estos estatuts.  
  
Article 28. Liquidació per separació  
1. La separació de la Mancomunitat d'un o més dels municipis no implicarà la necessitat de procedir-ne a la liquidació, i quedarà esta operació diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hagen aportat a esta béns afectes a servicis propis, s'efectuarà, excepte acord amb els municipis interessats, una liquidació parcial a fi que eixos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no podran, excepte el que establix el paràgraf anterior, al·legar drets de propietat sobre els béns i servicis de la Mancomunitat radicats en el seu terme municipal.  
3. Si, com a conseqüència de la separació d'un o més municipis, la Mancomunitat deixa de ser viable, se'n procedirà a la dissolució d'acord amb el que establix l'article 29.  
Article 29. Dissolució de la Mancomunitat  
La Mancomunitat es dissoldrà per alguna de les causes següents:  
a) Per desaparició del fi o els fins per als quals va ser creada.  
b) Quan així ho acorde el Ple de la Mancomunitat amb el vot favorable de la majoria absoluta del vot ponderat legal dels seus membres i els ajuntaments mancomunats per majoria absoluta dels plens municipals respectius.  
c) Per haver-se portat a cap la prestació dels servicis objecte d'esta per l'Estat, la comunitat autònoma o la diputació provincial.  
  
Article 30. Procediment de dissolució  
1. El procediment de dissolució de la Mancomunitat serà el mateix que s'establix per a la seua creació i requerirà:  
a) Aprovació inicial de l'acord de dissolució pel Ple de la Mancomunitat adoptat per majoria absoluta del vot ponderat dels seus membres.  
b) Informació pública durant 1 mes en tots els ajuntaments mancomunats.  
c) Informes de la diputació provincial i de l'òrgan competent de la comunitat autònoma en matèria de règim local.  
d) Aprovació en els plens municipals per majoria absoluta.  
e) Aprovació per majoria absoluta del vot ponderat dels membres de la Mancomunitat de la proposta efectuada per la comissió liquidadora, de conformitat amb el que disposa este article.  
f) Remissió a l'òrgan competent de la Generalitat, que procedirà a publicar la dissolució en el Diari Oficial de la Comunitat Valenciana i procedirà a donar de baixa la Mancomunitat en el Registre d'Entitats locals de la Comunitat Valenciana.  
2. Aprovada la dissolució de la Mancomunitat per part dels plens municipals i abans de la seua remissió a la Generalitat, s'haurà d'haver creat una Comissió Liquidadora composta almenys pel president de la Mancomunitat i dos vocals. En esta s'integraran per a complir les seues funcions assessores el secretari i també l'interventor, si n'hi ha. Podrà igualment convocar a les seues reunions experts determinats, només als efectes d'escoltar la seua opinió o preparar informes o dictàmens en temes concrets de la seua especialitat.  
3. La Comissió, en un termini no superior a tres mesos, farà un inventari de béns, servicis i drets de la Mancomunitat; xifrarà els seus recursos, càrregues i dèbits, i especificarà el seu personal, i procedirà més tard a proposar al ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que hagen servit per a la formació del patrimoni.  
4. La proposta, per a ser aprovada vàlidament, requerirà el vot favorable de la majoria absoluta del vot ponderat dels membres del ple de l'entitat. Una vegada aprovada, la proposta serà vinculant per als ajuntaments mancomunats.  
  
  
DISPOSICIONS ADDICIONALS  
  
Primera  
La Mancomunitat Vall del Pop, als efectes d'entrada, eixida i presentació de documents, establix la seua seu com a registre únic; en cas de trobar-se tancada temporalment la dita seu, podrà actuar com a registre delegat el de l'ajuntament que tinga la Presidència en el moment esmentat.  
  
Segona  
Els alcaldes pedanis de les entitats locals menors dels municipis mancomunats formaran part del Ple de la Mancomunitat en igualtat de condicions respecte a la resta de membres del ple, excepte pel que fa a l'emissió del vot, és a dir amb veu però sense vot.  
  
  
DISPOSICIÓ FINAL  
  
Única  
En allò no previst per estos estatuts, resultarà d'aplicació el que establix la legislació per a les entitats locals, així com el que establix la Llei 8/2010, de 23 de juny, de Règim Local de la Comunitat Valenciana.